Sám sebe šéfom

Vyšlo aj v tlačovej podobe

Objednať môžete na
www.lindeni.sk

www.albatrosmedia.sk

Rachel Bridge

Sám sebe šéfom – e-kniha

Copyright © Albatros Media a. s., 2021

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Venujem Harrymu a Jackovi

Úvod

„Život nie je o hľadaní seba samého.
Život je o utváraní seba samého.“

George Bernard Shaw, dramatik

Keď som nedávno sedela s priateľmi na obede, rozhliadla som sa okolo stola a uvedomila si, že ani jeden z nich nemá „poriadne“ zamestnanie s pevným pracovným časom, pravidelným platom a možnosťami pracovného postupu. Namiesto toho všetci pracujú pre seba. Živia sa fotografovaním, podnikaním v keteringu, podnikovým poradenstvom, písaním, interiérovým dizajnom a jeden si na živobytie zarába produkciou televíznych kvízov.

O niekoľko týždňov som prednášala na jednej škole. Po prejave som sa rozprávala so skupinkou maturantov a zistila som, že mnohí z nich takisto plánujú pracovať pre seba. Niektorí chceli pracovať v oblasti technológií, vyvíjať webové stránky alebo softvér. Niektorí túžili pracovať na čerstvom vzduchu ako záhradní architekti alebo športoví inštruktori; iní chceli písať, venovať sa návrhárstvu či fotografovaniu. Mnohí mali v úmysle vytvoriť si vlastný systém práce, ktorý by im umožnil žiť v zahraničí alebo cestovať a zároveň sa profesijne rozvíjať.

Všetci chceli mať nad svojím pracovným životom väčšiu kontrolu než v tradičnom zamestnaní. Nechceli rok čo rok denne tráviť celé hodiny dochádzaním do tej istej nudnej kancelárie alebo na to isté nudné pracovisko, nechceli, aby im niekto prikazoval, kedy majú začať pracovať a kedy si dať obed. Nepozdávala sa im predstava, že by si donekonečna museli u šéfa vydobývať uznanie v nádeji, že ich za to jedného dňa odmení povýšením či zdvihnutím platu. Chceli si slobodne určovať pracovný čas, budovať si kariéru spôsobom, ktorý im bude vyhovovať, namiesto toho, aby sa pretĺkali životom podľa podmienok niekoho iného.

Napokon som sa zamyslela nad sebou. Dve tretiny dospelého života som strávila prácou pre seba, kombinovala som rôzne zručnosti a záujmy, ktoré by ma zamestnávali na plný úväzok. Okrem písania kníh prednášam na konferenciách a iných podujatiach, poskytujem poradenstvo malým podnikom v oblasti komunikačných a marketingových stratégií, tvorím obsah pre webové stránky, vypracúvam správy a píšem blogy pre rôzne podniky a pomáham ľuďom s písaním vlastných kníh. A keď sa práve nevenujem ani jednej z uvedených činností, ešte stále si tu a tam nájdem čas na trochu novinárčiny.

Tieto rozličné činnosti sa navzájom dokonale dopĺňajú a vyvažujú. Pri písaní bývam sama, pri prednášaní alebo podnikovom poradenstve zasa obklopená ľuďmi. Jeden deň úplné ticho, druhý živý ruch publika či energické pracovné stretnutie.

Takýto spôsob práce mi mimoriadne vyhovuje a inak by som už pracovať ani nechcela. Poskytuje mi slobodu, rôznorodosť a umožňuje mi stretávať sa so zaujímavými ľuďmi.

A to všetko ma donútilo zamyslieť sa. Ak toľko ľudí pracuje pre seba alebo nad tým aspoň aktívne uvažuje, práca na voľnej nohe už zjavne nie je iba vedľajšou činnosťou – bokovkou popri bežnom zamestnaní, ktorej sa človek venuje preto, že si nedokáže nájsť vytúžené pracovné miesto. Z vedľajšej koľaje sa skrátka presunula na hlavnú koľaj.

Toto tvrdenie je podložené aj štatistikami. Podľa Asociácie nezávislých odborníkov a samostatne zárobkovo činných osôb (IPSE) v Spojenom kráľovstve v súčasnosti pre seba pracujú vyše dva milióny ľudí. Od roku 2008 ide o štyridsaťtripercentný nárast. A podľa Úradu pre národné štatistiky (ONS) títo ľudia predstavujú 15 percent britskej pracovnej sily.

Zatúžila som túto tému preskúmať podrobnejšie.

Prečo pracovať pre seba?

Predstava samostatnej zárobkovej činnosti bola vždy lákavá, z niekoľkých dôležitých dôvodov sa však v súčasnosti stáva čoraz splniteľnejšou bez ohľadu na to, akými zručnosťami disponujete.

Prvým dôvodom je technika. Vďaka cenovo dostupným smartfónom, laptopom, fotoaparátom, videokonferenciám, googlu, elektronickej pošte, Wi-Fi a mimoriadne rýchlemu širokopásmovému pripojeniu vyzerá „spolupráca“ ľudí pracujúcich na rôznych miestach celkom inak. Už nemusíte sedieť za vedľajším stolom. Technika vám ponúka možnosť efektívne pracovať odkiaľkoľvek a zároveň komunikovať s kolegami a zákazníkmi.

Druhým dôvodom je dostupnosť práce. Práca pre seba má momentálne oveľa väčší zmysel než kedysi, pretože podniky aj jednotlivci sú otvorenejší možnosti najať si na prácu, ktorú by tradične mohol vykonávať bežný zamestnanec, nezávislých pracovníkov a dodávateľov. Množstvo dostupnej práce teda rapídne rastie a v závislosti od požadovaných zručností môže byť až prekvapivo dobre platená.

Podniky si takto najímajú pracovníkov v snahe získať prístup k zručnostiam, ktoré interne nemajú, a tento jav nadobúda čoraz väčší význam, pretože úspešné riadenie podniku si vyžaduje vysoko špecializované odborné znalosti.

Vo väčšine firiem by bolo aj napriek všemožnému úsiliu nemožné zamestnávať ľudí, ktorí by disponovali všetkými potrebnými zručnosťami, a to najmä v rýchlo sa meniacich oblastiach, ako je napríklad technika, digitálna oblasť, marketing a IT.

Pri najímaní nezávislých pracovníkov a samostatne zárobkovo činných osôb navyše stačí platiť len za konkrétne zručnosti a aj to len v čase, keď sú tieto zručnosti potrebné, čím sa šetria náklady. Podniky navyše dokážu nájsť potrebných špecialistov skutočne rýchlo, vďaka čomu môžu oveľa pružnejšie reagovať na neočakávané zmeny na príslušných trhoch. Hľadanie a prijímanie stálych zamestnancov si vyžaduje čas, zatiaľ čo nezávislý pracovník či dodávateľ sa môže často pustiť do práce na danom projekte okamžite. Takisto si uvedomujú, že takíto ľudia budú mať veľkú motiváciu odviesť dobrú prácu, lebo inak by na voľnej nohe dlho nevydržali.

„Pozorujeme, že k zamestnávaniu samostatne zárobkovo činných osôb s vysokou úrovňou zručností dochádza čoraz častejšie, a to najmä v prípade väčších projektov. Podniky si uvedomujú, že nezávislý pracovník má motiváciu podávať dobré výsledky a odvádzať kvalitnú prácu, ktorá niektorým stálym zamestnancom chýba. Dobrá a zaujímavá práca sa čoraz častejšie zadáva práve nezávislým pracovníkom, pretože sú považovaní za spoľahlivých a mimoriadne talentovaných,“ tvrdí výkonný riaditeľ asociácie IPSE Chris Bryce.

V Spojených štátoch podľa prieskumu platformy Upwork združujúcej pracovníkov na voľnej nohe využíva už 59 percent náborárov samostatne zárobkovo činné osoby a iných talentovaných dočasných pracovníkov na dopĺňanie zručností a dostupnosti vlastnej pracovnej sily, pričom väčšina verí, že tento trend sa v priebehu ďalšieho desaťročia značne rozrastie. A čo sa raz stane v Spojených štátoch, sa neskôr zvyčajne stane aj vo zvyšku sveta.

Veľké korporátne spoločnosti sa v skutočnosti natoľko obávajú, že im najlepší konzultanti poodchádzajú z práce, lebo dajú prednosť samostatnej zárobkovej činnosti, že vytvárajú systémy, ktoré bývalým zamestnancom umožňujú ďalej pre spoločnosť pracovať aj na voľnej nohe. Veľká účtovnícka spoločnosť PWC si napríklad vytvorila tzv. Sieť flexibilných talentov (Flexible Talent Network), cez ktorú kvalifikovaným účtovníkom ponúka flexibilné podmienky spolupráce – napríklad na istú časť roka, na jeden semester, na určitý počet hodín alebo na ľubovoľne dohodnutý čas.

Jednotlivci si zároveň čoraz väčšmi privykajú na predstavu, že by za plnenie úloh, na ktoré sami nemajú potrebné schopnosti alebo čas, mohli platiť iným ľuďom, či už ide o tvorbu webovej stránky, alebo vychádzky so psom. Za posledných desať rokov prudko narástol dopyt po osobných službách a službách v oblasti starostlivosti o domácnosť platených hodinovou sadzbou, čím vznikajú najrôznejšie príležitosti na prácu pre seba a poskytovanie týchto služieb v miestnej komunite i mimo nej.

Vymedzenie tohto spôsobu práce

Pristavme sa na chvíľu pri terminológii. V celej knihe používam spojenie „pracovať pre seba“ ako súhrnné označenie rôznych druhov nezávislej práce zahŕňajúce slobodné povolanie, samostatnú zárobkovú činnosť, nezávislé dodávanie tovaru alebo služieb a tzv. sólo podnikanie, spojenie, ktoré sa v Spojených štátoch s obľubou používa na opis jednotlivcov s vlastným podnikom, v ktorom budú vždy zamestnávať výlučne seba samých.

Uvedomujem si, že spojenie „pracovať pre seba“ nie je dokonalé. Koniec-koncov, ak nie ste práve Banksy (graffiti umelec z Bristolu), nedá sa povedať, že by ste pre seba pracovali v tom zmysle, že môžete oduševnene pracovať na vlastných projektoch a dúfať, že vám nejako zabezpečia príjem. Väčšina pracujúcich pre seba v skutočnosti pracuje pre klientov, ktorí si niečo objednajú na zákazku alebo si pracovníka na voľnej nohe najmú na vykonanie konkrétnej úlohy.

Spojenie „pracovať pre seba“ som si však zvolila preto, že je momentálne najvýstižnejšie a odráža skutočnosť, že pri tomto spôsobe práce máte nad všetkým kontrolu jedine vy – nad pracovným časom, pracovným prostredím, druhom a množstvom práce, ktorú sa rozhodnete vykonávať. Pri poskytovaní služieb spôsobom, ktorý vám vyhovuje, máte kontrolu nad ich priebehom a riadite sa vlastnými podmienkami a vlastnými pravidlami.

Sami sa rozhodnete, či novú ponuku práce prijmete, a v závislosti od druhu ponúkaných služieb si prípadne môžete takisto sami zvoliť, kedy ju vykonáte, ako ju vykonáte a koľko času vám zaberie.

Ako vám pomôže táto kniha

Práca pre seba môže predstavovať neuveriteľne výhodný spôsob zarábania, ktorý vám zabezpečí viac slobody, kontroly, zábavy, zadosťučinenia a dokonca aj viac peňazí, než by ste si kedy dokázali predstaviť. Lenže ak ste nič podobné v živote nerobili, prísť na to, kde začať, ako sa etablovať a na aké nástrahy dávať pozor, môže byť náročné.

Táto kniha vás prevedie jednotlivými krokmi a ukáže vám, ako sa všetko dá dosiahnuť efektívne, výhodne a s pocitom naplnenia. Vychádza z mojich osobných bohatých skúseností, ako aj zo skúseností mnohých ďalších ľudí, ktorí už pre seba pracujú, obsahuje praktické rady a informácie, príklady zo skutočného života a dôležité odporúčania, ktoré vám pomôžu úspešne prejsť na samostatnú zárobkovú činnosť. Dozviete sa, ako posúdiť, či sa na prácu na voľnej nohe hodíte, ako začať, nad akými kľúčovými otázkami treba popremýšľať a ako prekonať prekážky a čiastkové neúspechy, a to nielen z praktického, ale aj z osobného, finančného a emocionálneho hľadiska.

Či už teda v súčasnosti pracujete v tradičnom zamestnaní a premýšľate nad osamostatnením, alebo sa ešte len chystáte vstúpiť do sveta práce po škole či univerzite, či vás nedávno prepustili, alebo už pre seba pracujete, ale potrebujete pomoc a rady, ako dosiahnuť lepšie výsledky, táto kniha je práve pre vás.

A teraz už prejdime rovno k veci.

1. kapitola

Prečo pracovať pre seba?

„Žiť, to je najvzácnejšia vec na svete,
lebo väčšina ľudí len existuje.“

Oscar Wilde, dramatik

Práca pre seba má množstvo potenciálnych výhod, niektorým však môžete prikladať väčší význam než ostatným, a preto je rozumné hneď na začiatku identifikovať, ktoré z nich by vám naozaj zmenili život.

Teraz sa na zopár z nich pozrime, aby ste jasne pochopili, čo chcete dosiahnuť a aké výhody zmenou získate.

Robte, čo vás baví

Abby Gregoryová pracovala šesť rokov v kancelárii istej cestovnej spoločnosti na pozícii projektovej manažérky, odjakživa však snívala o práci so zvieratami, vyrastala totiž pri koňoch a rada sa starala o opustené psy. Po prepustení z práce sa preto chopila príležitosti zamestnať sa na vlastnú päsť a začala si zarábať vychádzkami so psami v rodnom meste Cheltenham a okolí.

Abby v súčasnosti bráva na vychádzky tridsať psov a zarába viac než v predchádzajúcom stálom zamestnaní. „Skúsila som sa zamestnať v kancelárii, lebo som si myslela, že potrebujem seriózne a poriadne zamestnanie. Celý čas som však rozmýšľala nad tým, aké pekné by bolo pracovať vonku so zvieratami. Je to náročná práca a odpracujem si pri nej veľa hodín, denne často prejdem aj 20 kilometrov, ale mám ju veľmi rada. Už by som nedokázala pracovať v kancelárii pre kohosi iného,“ tvrdí.

Určujte si vlastný pracovný čas

Práca väčšiny nezávislých pracovníkov a samostatne zárobkovo činných osôb je založená na výstupoch poskytovaných za vopred dohodnutú cenu, preto pri nej nezáleží na pracovnom postupe ani čase, ale na kvalite konečného výsledku. Ak napríklad pre niekoho vyvíjate softvér alebo pečiete svadobnú tortu, nebude ho zaujímať, koľko času vám práca zabrala ani v akom čase ste sa jej venovali – bude ho zaujímať jedine to, či má hotový softvér alebo torta vynikajúcu kvalitu. Ak sa teda ako samostatne zárobkovo činná osoba rozhodnete živiť takýmito druhmi projektov, do veľkej miery si môžete rozvrhnúť pracovný deň presne podľa svojich predstáv. Možno vám napríklad viac vyhovuje začínať zavčas ráno alebo pracovať do neskorej noci. Svoj pracovný čas môžete prispôsobovať potrebám ostatných členov rodiny alebo tri dni pracovať mimoriadne dlho a zvyšok týždňa oddychovať. Nech si už pracovný čas nastavíte akokoľvek, môžete ho vnímať ako neobyčajne príjemnú zmenu v porovnaní s bežnou prácou, do ktorej musíte dennodenne prichádzať v stanovený čas a stráviť v nej určitý počet hodín bez ohľadu na to, čo treba urobiť.

Z nedávneho prieskumu na webovom sídle www.moneysupermarket.com vyplynulo, že až 59,6 percenta pracujúcich na voľnej nohe považuje za jednoznačne najväčšiu výhodu práce pre seba práve flexibilný pracovný čas.

Damon Jones zarába slušnú dennú sadzbu, pracuje na voľnej nohe ako dočasný riadiaci pracovník v oblasti súkromného kapitálu, chodieva do podnikov podporovaných súkromným kapitálom a pomáha im s konkrétnymi projektmi zameranými na rozvoj ich podnikateľskej činnosti. O jeho služby je veľký záujem a ako väčšina dočasných riadiacich pracovníkov by ľahko mohol podpísať pracovnú zmluvu na celý rok. Damon sa však radšej rozhodol naplno využiť slobodu práce na voľnej nohe. Pracuje preto len 90 dní v roku a zvyšok času sa venuje záľubám, napríklad vlastnému podnikaniu na trhu s nehnuteľnosťami alebo výpomoci s karavanovým parkom, ktorý založila jeho manželka na farme v Suffolku.

Vďaka tomuto spôsobu práce môže Damon tráviť veľa času vo svojom druhom domove na juhu Španielska, kam zvyčajne chodieva na tri mesiace v zime. Zariadil si tam rovnakú pracovňu ako v Spojenom kráľovstve a prepojil si počítače, čo mu v prípade potreby umožňuje úplnú kontrolu nad pracovnými povinnosťami. Damonovi takýto spôsob života a práce zjavne vyhovuje. „Mohol by som ročne odpracovať 220 dní vo verejnom sektore, zarábať celkom slušné peniaze a ísť sa v práci doslova pretrhnúť. Lenže raz by som sa z toho zbláznil. Pracujem pre seba, lebo mi to maximálne vyhovuje. Prácu na voľnej nohe vnímam ako životný štýl. Vlani som odmietol dve ponuky na stále pracovné miesto, lebo stále zamestnanie jednoducho nechcem. Veď mám najlepšiu robotu na svete,“ tvrdí.

Vyberajte si pracovné prostredie

Ak si sami dokážete zaobstarať potrebné nástroje a vybavenie – či už laptop, fotoaparát, alebo kadernícke nožnice – a pracovať na vlastnom projekte úplne samostatne, v podstate sa môžete usadiť kdekoľvek, dokonca i v zahraničí.

Presne to urobila aj Cass Helstripová. Po rokoch práce v stálom zamestnaní na pozícii poradkyne pre styk s verejnosťou v odvetví cestovného ruchu sa ako tridsaťjedenročná rozhodla pracovať pre seba. Spočiatku pracovala z jedného londýnskeho coworkingu, no čoskoro si uvedomila, že by rovnako jednoducho mohla pracovať aj zo zahraničia. Najprv skúsila z cudziny pracovať len na niekoľko týždňov a s laptopom sa postupne presúvala do krajín ako Francúzsko, Thajsko a Spojené štáty. Napokon sa ako tridsaťsedemročná na rok presťahovala na Ibizu, kde si prenajímala apartmán, v ktorom bývala i pracovala, a každý mesiac lietala na týždeň domov na stretnutia s novinármi a klientmi. Počas týždňa v Londýne zvyčajne prespávala u kamarátky v hosťovskej izbe. „Bola to skvelá skúsenosť. Z Ibizy do Londýna lietalo veľa lacných letov, takže som sa v prípade potreby mohla v priebehu niekoľkých hodín vrátiť domov. V apartmáne som zvykla pracovať na balkóne s výhľadom na bazén a totálne som si to užívala,“ hovorí.

Spokojní boli aj Cassini klienti, mnohí ju chodievali navštevovať aj do zahraničia. A niekoľko nových klientov si dokonca našla aj na Ibize. Na niečo si však musela dávať pozor. „Musela som si strážiť sociálne siete. Hoci mi klienti v pracovnej oblasti úplne dôverovali, nepozdávalo sa im, keď som pridávala fotky z pláže, zatiaľ čo oni trčali kdesi v kancelárii,“ hovorí.

Pracujte na rôznych projektoch

Pri práci na určitom pracovnom mieste u jedného zamestnávateľa sa dá ľahko upadnúť do stereotypu, pretože sa pre prísne nároky alebo štruktúru súvisiacu s danou pracovnou náplňou musíte dookola venovať tým istým činnostiam.

Ak raz pracujete v marketingovom oddelení spoločnosti, je nepredstaviteľné, aby ste sa zrazu rozhodli, že sa na týždeň pridáte k dizajnérskemu tímu alebo si na pár dní vyskúšate prácu na obchodnom oddelení. Možno sa vám z času na čas podarí odchýliť od vlastnej pracovnej náplne, napríklad navrhnutím skúšobného vedľajšieho projektu, ale nebudete sa mu môcť venovať podrobnejšie ani dlhodobejšie, pretože musíte plniť vlastné, jasne vymedzené pracovné povinnosti. A aj keby vaša vedľajšia činnosť prinášala podniku hmatateľný prínos, nadriadení vám pravdepodobne dajú pocítiť, že niekomu leziete do kapusty alebo prenikáte na cudzie územie, a rýchlo vám pritiahnu opraty.

Keď však pracujete pre seba, máte oveľa viac príležitostí púšťať sa do rôznych projektov z rôznych oblastí. Ak disponujete potrebnými zručnosťami, jeden týždeň sa môžete venovať marketingu, druhý písaniu a tretí dizajnérstvu. Miesto toho, aby ste týždeň čo týždeň monotónne pracovali na tom istom projekte s tými istými ľuďmi, si môžete vychutnávať pestrosť rôznorodých projektov, ktoré si vyžadujú rôzne zručnosti. Na jednej strane vás môžu obohatiť o nové skúsenosti a na druhej môžu vniesť širšiu perspektívu do vašej podnikateľskej činnosti. Pokiaľ nepracujete pre priamu konkurenciu, klienti nemusia vedieť, akej ďalšej práci sa venujete, pre koho ju robíte a koľko jej máte. Môžete si teda vybudovať celé portfólio rôznych druhov pracovných činností a nikdy sa nebudete nudiť.

Meňte charakter vlastných vzťahov s ľuďmi, pre ktorých pracujete

V stálom zamestnaní má v rukách všetku moc váš nadriadený: on rozhoduje o tom, čo máte robiť a ako to máte robiť, a ak sa vám niečo nepodarí, môže vás vyhodiť.

Pri práci pre seba však vzniká úplne iný druh dynamiky, pretože miesto jedného zamestnávateľa, ktorý sa môže rozhodnúť, že už nechce, aby ste preňho pracovali, môžete pracovať pre množstvo rôznych klientov naraz. Znížite tak svoju závislosť od jedného zamestnávateľa a odopriete mu možnosť rozhodovať o vašom osude – lebo ak sa vám prezentovaný projekt javí ako nevýhodný alebo sa vám nepáči ponúkaný druh pracovného vzťahu, môžete jednoducho odísť a nájsť si prácu inde. Situácia medzi vami a ľuďmi, pre ktorých pracujete, je teda značne naklonená vo váš prospech.

Objavujte nové oblasti práce bez veľkého rizika

V bežnej práci sa niekedy ťažšie prechádza do novej oblasti bez toho, aby ste museli zmeniť zamestnanie, lebo ak sa vám na súčasnej pozícii aspoň trochu darí, nadriadený bude pravdepodobne chcieť, aby ste vo svojej práci pokračovali donekonečna. Zmena zamestnania navyše predstavuje významný životný zvrat a môže so sebou prinášať veľké riziko, ak v skutočnosti netušíte, či vás nová práca bude baviť viac než tá, z ktorej práve odchádzate. Ak však pracujete pre seba, nové oblasti si ľahko môžete vyskúšať krátkodobo a s menším rizikom, aby ste zistili, či vás bavia. Ak prijmete ponuku navrhnúť niečie logo alebo zorganizovať isté podujatie, nezaväzujete sa tým k tomu, že najbližších päť rokov budete pracovať ako grafici alebo organizátori podujatí; musíte to robiť len dovtedy, kým nedokončíte prijatý projekt. Ak zistíte, že vás daný druh práce nebaví, v budúcnosti sa mu jednoducho vyhnete.

Spríjemňujte si pracovné prostredie

Z tejto výhody práce pre seba sa osobne teším asi najviac. Už sa nemusím triasť od zimy v prehnane klimatizovanej kancelárii ani premýšľať, aké je asi vonku počasie, lebo v miestnosti nie sú okná. Doma si môžem kúriť, koľko chcem a kedy chcem. A pracovný stôl si môžem presunúť k oknu, aby som počas slnečných dní mala pekný výhľad a čerstvý vzduch. A čo je najlepšie, ak práve nejdem na pracovné stretnutie, môžem sa obliecť, ako chcem a všetkým je to jedno – už nemusím nosiť nepohodlné kostýmy a vysoké podpätky. Úplná paráda!

Zarábajte si na živobytie a zároveň sa venujte vlastným projektom

Phil Lowe je úspešný kouč, pracuje s vedúcimi podnikovými pracovníkmi a pomáha im zvyšovať efektivitu pri práci. Okrem toho píše scenáre a režíruje filmy. Jeho krátky film The Driving Seat (Za volantom) sa premietal na štyridsiatich festivaloch v rôznych kútoch sveta a získal šesť ocenení vrátane ceny za najlepšiu komédiu na festivale na ostrove Man.

Filmovými projektmi si Phil momentálne veľa nezarobí. Keby pracoval v stálom zamestnaní, filmárstvu by sa musel venovať po večeroch a cez víkendy. No keďže pracuje pre seba, dokáže si nájsť čas na prácu aj na svoj koníček. Pracovný týždeň si medzi tieto dve činnosti delí zhruba na polovicu, v diári si najprv vyhradí čas na filmové projekty a pomedzi ne sa venuje výnosnejšiemu koučingu.

„Jedna strana podporuje druhú. Ako podnikový kouč zarábam viac než obyčajný zamestnanec, takže sa koučingu nemusím venovať každý deň a nemám šéfa, ktorý by mi kontroloval dochádzku. Okrem toho sa môžem kedykoľvek slobodne rozhodnúť, že si dám od práce pauzu,“ konštatuje Phil.

„Priatelím sa so spisovateľmi, ktorí pracujú na plný úväzok a písaniu sa môžu venovať len po večeroch. Musím si dávať pozor, aby som sa príliš nechvastal tým, koľko času môžem písaniu venovať ja,“ dodáva.

Phil je v konečnom dôsledku oveľa šťastnejší: „Keby som už nikdy nemohol koučovať, určite by mi to chýbalo, ale keby som už v živote nemohol písať, mal by som pocit, akoby zo mňa čosi ubudlo.“

Využite príležitosť väčšieho zárobku

Podľa všeobecne zaužívanej predstavy si človek pri práci na voľnej nohe musí vystačiť s menším príjmom. Lenže to jednoducho nie je pravda. Poznám veľa ľudí, ktorí si prácou pre seba dokážu zarobiť oveľa viac peňazí, než kedy zarábali v stálom zamestnaní.

A nemusia preto pracovať usilovnejšie, jednoducho pracujú efektívnejšie. Len si vezmite, koľko času premrháte v bežnom zamestnaní: koľko hodín strávite dochádzaním do práce a z práce, debatami s kolegami v kuchynke a chodením po obchodoch cez obednú prestávku. Pri práci pre seba sa dá všetok tento premárnený čas využiť oveľa lepšie, umožní vám prijať viac projektov, pracovať produktívnejšie a celkovo stihnúť oveľa viac vecí.

Vyhnite sa malicherným sporom

Bežným zamestnancom málokedy stačí prísť do práce a venovať sa svojim povinnostiam – musia sa zapájať do množstva ďalších činností, od zdĺhavých hodnotení až po aktivity na utužovanie kolektívu.

Keď však pracujete pre seba, posudzujú vás výlučne podľa kvality práce, ktorú odvádzate, a nie podľa toho, ako sa vám darí vychádzať s kolegami na pracovisku. Nemusíte vysedávať na nekonečných strategických poradách, nemusíte sa podrobovať hodnoteniu výkonnosti a nemusíte deň čo deň sedieť vedľa kolegu, ktorého nedokážete vystáť. Úplne stačí, že sa budete venovať vlastnej práci.

RADA NAD ZLATO

Obráťte sa na známych, ktorí pracujú na voľnej nohe, a opýtajte sa ich, či by sa s vami porozprávali o tom, prečo sa rozhodli pracovať práve týmto spôsobom. Poproste ich, aby vám úprimne povedali, čo konkrétne im na práci pre seba vyhovuje, čo nevyhovuje a čo by vám odporučili. Po takomto rozhovore s niekým, koho osobne poznáte, by ste mali získať realistickú predstavu o tom, ako samostatná zárobková činnosť funguje v praxi.

2. kapitola

Máte na samostatnú zárobkovú činnosť predpoklady?

„Začnite tam, kde ste.
Využite, čo máte.
Robte, čo môžete.“

Arthur Ashe, tenista

Samostatná zárobková činnosť nespočíva len v odlišnej organizácii práce – sprevádza ju celková zmena zmýšľania a táto zmena môže byť v závislosti od vášho postoja a prístupu buď napínavá a oslobodzujúca, alebo desivá a znepokojujúca. Preto než sa posunieme ďalej, pozrime sa na to, či pre vás bude práca na voľnej nohe správnou voľbou a či sa na ňu na základe vlastných osobnostných čŕt skôr hodíte alebo nehodíte.

Ak má prechod na samostatnú zárobkovú činnosť dopadnúť úspešne, potrebujete mať alebo si aspoň osvojiť niekoľko konkrétnych vlastností. Tu je zopár najdôležitejších:

Vážení čtenáři, právě jste dočetli ukázku z knihy Sám sebe šéfom.
Pokud se Vám líbila, celou knihu si můžete zakoupit v našem e-shopu.